方岳
次韵程务实见寄
客来问奚自，曰予自虞庠。
有友猿鹤姿，与子鸿雁行。
石崖郁崔嵬，玉洒高颉颃。
昔为斗与牛，今为参与商。
衔袖尺素书，寄此明月光。
吾诗眇何似，鸡群之昂昂。
唱予和者谁，一叫孤凤凰。
孰云哙待伍，乃与国士双。
大书适豪纵，深刻何炜煌。
尚余烟雨痕，急埽莓苔墙。
所嗟眼中人，未试肘后方。
平生湖海气，收拾归短章。
故虽百车渠，仅同一毫芒。
极知不入时，面有半寸霜。
再三约梅花，雪谷深韬藏。
少须具笔砚，鼓枻凌寒江。
君纫杜若佩，我制芙蓉裳。